Philippus, Dei gratia, Francorum rex. Notum facimus universis tam presentibus quod futuris nos infrascriptas vidisse litteras formam que sequitur continentes. A touz ceus qui ces présentes lettres verront et orront, Thomas de Marfontainnes, chevaliers le Roy, garde à ce temps de la baillie de Sens, salut. Comme pluseurs méffais, roberies et murtres soient fait et se facent de jour en jour en la terre et en la marche de Bergoingne devers la Sone et environ ou bailliage de Sens et ou ressort, de pluseurs malfaiteurs, voleurs, bannis et autres dou roïaume de France ou ailleurs si comme commune renommée est, et court ou païs dont justice n’est fait, pour ce que quant li malfaiteur sentent et sevent venir en la terre et ou païs, l’agent nostre sire le Roy, il se départent ou se destournent ou se transportent dou roïaume à l’empire, car li Roys n’a ou païs point de demoinne, ouquel sa gent puissent demorer et faire joustice, et ainsins joustice n’est faite ne gardée, si comme ele devroit et mestiers seroit estre faite par les justices et les seigneurs terriens estans et demourans ou royaume et en nostre dit bailliage et ou ressort et espécialment de la terre de Bergoingne et di qui environ. Jà soit ce que pluseurs fois en aient esté requis et amonesté de par nous et nos devantiers, et de par les propres sergens dou dit nostre sire le Roy, estans et demourans ou païs. Et à nous comme à baillis, ou nom dou Roy et pour le Roy, aucunes personnes singulières de la ville de Ys, et li procureurs de la dite ville, ou non de la dite ville pour la seurté de leur cors et de leurs biens, pour les causes dessus dites. Et pour ce que le Roys, nostre sire, n’avoit point de demoine ou païs, depuis que il mist le chastel de Saus hors de sa main qui estoit en son demoine et sont certain que plus grans ségurtés seroit pour eus, pour leurs successeurs et pour le païs environ eus demorer et estre en la garde et en la protection le Roy et à li subjes que à autre seigneur et que faire le pooient comme franches personnes et sans préjudice d’autrui, si comme ils disoient et dient et qu’il peuvent donner, vendre, aliéner leurs biens, meubles et héritaiges séans en la ville de Ys et ou finage, sanz préjudice d’aucun seigneur, si comme il dient. Et ansin les biens et les héritaiges appartenans à leur communauté eussent présenté et offert, donné, octroié, quitté et délaissé perpétuellement à touzjours, sanz nul rapel aucunes mannes de hommes de franc aleuf, si comme ils disoient, places pour faire marchié, molin bateeur et maison en yaue, douze deniers tournois de cens par an, sus chascune hostié estant en la dite ville de Ys et autres pluseurs choses ci-dessouz contenues et nous avoient requis et requeroient mout diligeament et à grant instance que nous, les choses dessus dites, voulsisiens recevoir le profit dou Roy nostre sire à nostre pooir, lequel nous véons clèrement pour les causes dessus dictes. Voulans savoir la vérité de toutes les choses dessus dites et se ce estoient personnes et gens que peussent faire de leurs biens et de leurs héritaiges leur volentez, par don, par vente ou par autre aliénation quelconque, sans préjudice d’aucun seigneur, à leur requeste nous informans sommerement et de plain par gens dignes de foy dou lieu et autres, et mesmement que commune renommée en queure ou païs et es lieus voisins, que ce sont franches personnes et que faire le pevent se il leur plaist, et que ce seroit li profis dou païs et des subjez nostre sire le Roy et son profit. Et l’information ainsi faite par nous, il nous requistrent que nous, en non du Roy et pour le Roy, voussisiens recevoir le don en la maniere que il le nous auffroient, lequel don nous ne vousimes mie recevoir sans le congié et licence de nostre sire le Roy ou de sa gent, et puis ces choses ainsi faictes, li procureur de la dite ville de Ys nous ont apporté unes lettres doudit nostre sire le Roy, lesqueles nous avons recues, contenant cette forme: Philippus, Dei gratia, Francorum rex, ballivo Senonensi, salutem. Sicut ex vestro et plurimorum aliorum relatu didicimus in villa et territorio de Ys maleficia multa, roberie, violencie, occisiones et furta ob defectum justicie cum nulli prorsus partium illarum justiciarii resistere consueverint, immo malefactores ipsos sepe et sepius ire redire et conservari secum tollerent frequenter et notorie committuntur et quare nullum ibi domanium habere dicimur, vos et alie gentes nostre licet ad partes illas vos aliquociens transferentes remedium nequivistis hactenus adhibere super hiis nec posse dicimini opportunum et ob hoc ut in villa et territorio predictis, justicia auctoritate nostra exerceretur et fieret honori nostro ac potissime totius patrie deffensioni et tranquillitati perpetue plurimum expediret. Verum ex parte Guillermi de Ys prepositi et aliorum dicte ville aliqua videlicet certorum hominum quantitate de plateis pro domibus molendinis et batoriis et duodecim denariis super quolibet foco censualibus de quadam prestatione feni redditus et aliis ad perpetuum domanium nostrum nobis cum quadam parte justicie ibidem oblata fuerunt ut proinde super hoc prout regiminis nostri officio incombit ac fieri convenit curaremus, ideoque committimus et mandamus vobis quatenus ad partes illas personaliter accedentes informatione super hiis habita, diligenti oblata ipsa et que amplius ad hec necessaria inveneritis de quibus ad honorem nostrum ac patrie deffensionis et custodie securitatem melius et utilius expedire videritis recipere ea ordinare et ordinationes seu institutiones ibi ponere curetis, vestras super hoc patentes litteras concedentes nostra tamen in omnibus voluntate retenta nichilominus quicquid inde feceritis nobis ad dies Ballivie vestre proximi parlamenti fideliter relaturi. Datum Parisiis die XVI octobris anno domini millesimo trecentesimo duodecimo. Lesqueles lettres de nostre dit seignour le Roy, receues, veues et resgardées diligiamment, nous, veillans et resgardans le profit doudit nostre sire le Roy, la pais et la segurté dou païs et des subgez, nous enformasmes des choses contenues esdites lettres, et jà en estiens enfourmé, si comme desseur est dit, dont nous nous teniens et tenons orendroit pour enfourmé tout à plain, avons receu et retenu, recevons et retenons, ou non dou Roy et pour lou Roy, des procureurs de la ville de Ys, par la vertu de leur procuration, laquele nous avons veue et en laquele il est bien contenu que il le pevent faire et liquel procureur d’abondant nous ont enfourmé par leur seremens que il le pevent faire, sanz préjudice d’aucun seignour, les choses et les héritages que ci après sanseigvent en la fourme et en la manière que li héritage s’en doivent desduire et demener et que on a acoustumé si, comme il dient. C’est assavoir huit maignies de homes, lequel sont de franc aleuf et ont touz-jours esté. Item. Une plaice pour faire maison en yaue, moulin et bateur ou ce que l’on y voudra faire, laquele place est appelée Mireville, joignant à la ville, devers le chief dessus. Item. Douze deniers tournois à penre desore enavant à touzjours censuelment, sus chascun feu de la dite ville landemain de feste Touz sains. Item. Toute la justice, que il dient que il avoient et ont sus lez forains qui sont ou seront contre les ordenances et les establissemens faiz par ceus de la dite ville de Ys, des choses qui appartiennent et pevent appartenir tant à leur communauté comme à leur basse justice. Item. Dis charetées de fain de annuel et perpétuel rente, à pranre chascun an [en] leurs prez, assis antre la dite ville de Ys et Diénay. Item. Une place assise dedans la dite ville de Ys sus la riviere, si comme ele s’estant, dès la maison au Roussel, jusques au grant pont, pour faire, ordener et establir marchié chascun mardi de la semainne à touzjours, et une foire l’an, qui commencera à touzjours le jour de feste Saint Remi ou chief d’octembre, laquele foire durra trois jours ensuivant. Et seront ou conduit le Roy, tuit li alant et venant à la dite foire et ou dit marchié, trois jours devant et trois jours après et leur bien meuble ansins. Et nous Ballis dessus dis qui, pour les raisons desseur dites, avons reçeues les choses dessus dictes, ou non dou Roy et pour le Roy, pour la vertu doudit mandement, avons ordené et ordenons et establissons, dès maintenant en la dite ville, marchié et foire en la manière dessus dite, pour le temps et les jours que le Roy nostre sire pourroit tenir les choses dessus dites sans le préjudice des voisins. Et ordenons encores et establissons desor en droit que il aura au lieu, propre séel et escripture, et voulons que cil qui sera establiz au lieu tabellions de par le Roy et de par nous, puisse recevoir et reçoive tous contraus, obligations, recongnoissances, bourgoisies et touz autres contraus de toutes personnes qui voudront venir les quier. Nous voulons et commandons estre séelées à la relacion dou tabellion, dou propre scel establi audit lieu de par le Roy, en la fourme et en la manière que il est accoustumé et que l’en use en la prévosté de Sens et en ladite baillie. Et par telle condition avec, que tuit cil qui voudront et venront demorer au lieu continuement et faire résidence et bourgoisies en ladite ville sous le Roy, que ils soient et demeurent quitte de toute servitute et redevances, excepté les redevances des héritages et les debites que cil de la ville paieront à la communauté parmi cinc sols tournois petiz d’entrée et parmi cinc sols tournois petiz à paier au Roy ou à son commandement audit lieu et parmi douze deniers tournois à paier chascun an au lendemain de la Touzsains à celui qui sera establiz au lieu de par le Roy. Ainsins com li autre de la dite ville, si comme dessus est dit. Liquel cinc sols tournois petiz d’entrée dessus diz, pour ce que li dit bourgois seront participant avec les autres de la dite ville des biens de leur communauté tant comme il demourront au lieu, seront paiés es quatre preudommes de la ville à leur procureur, ou à l’un de eus establi de par la bonne gent de la dite ville de Ys à garder les drois de la communauté de la dite ville, et seront commis au profit commun de la dite ville. Et li douze deniers tournois seront paiés au Roy au jour et en la manière dessus dite, pour lesquex choses dessus dites, einsinc données à nous par le Roy et en son non et receues de nous pour le grant proufit le Roy et dou païs, si comme dessus est dit. Nous, ou non dou Roy et pour le Roy, avons pris et mis, prenons et mettons, dès maintenant, touz les habitans de la dite ville de Ys et touz leurs biens et toutes les choses appartenans à leur communauté et à leur basse joustice, en l’especial et saulve garde nostre sire le Roy, sans faire à eus ne à leurs biens dessus dis nulle nouveleté indeue; et ont données au Roy, nostre sire, li procureur de la dite ville les choses dessus dites par telle condition que le Roy, nostre sire, ne les puisse oster de sa main par don, par eschange ne autrement que cil ne les taingne qui sera roys de France. Et nous les avons reçeues en la fourme, en la manière et par les conditions dessus dites et desorendroit nous mandons et commandons à touz nos subgez, et requérons à touz autres, que à lui ou à ceus qui seront establi, ou temps présent et ou temps à venir, à garder ledit marchié, foire, séel, justice et escriptures, et à recevoir toutes les rentes dessus dites et des choses qui en despendent ou despendront, comme le propre demoine du Roy, obéissent diligemment et entendent seur quanques il se pourroient meffaire et pevent envers nostre sire le Roy. Et mandons encor et commandons à toutes justices de nostre dit balliage et dou ressort et à leur lieutenans et requérons à touz autres et sus la poinne dessus dite, que il ledit marchié, foire et les autres choses facent crier, publier et savoir en leurs terres et en leurs justices, en la manière que dessus est dit, si tost comme il en seroit requis. Ou tesmoignage de ce et pour ce que ce soit ferme chose et estable, nous avons scelé ces présentes lettres du scel de la dite baillie de Sens, la volonté le Roy, nostre sire, retenue et sauf touz drois. Ce fu fait et donné le mescredi apres la Circoncision nostre Seigneur, l’an de grâce mil trois cens et douze. Nos autem premissa omnia et singula in prescriptis contenta litteris rata habentes et grata eadem volumus, laudamus, approbamus et ex certa sciencia, nostra auctoritate regia tenore presentium confirmamus, salvo in aliis jure nostro et in omnibus quolibet alieno. Quod ut ratum et stabile permaneat in futurum presentibus litteris nostrum fecimus apponi sigillum. Actum Parisiis, anno Domini millesimo, trecentesimo duodecimo mense januarii.